Abawagizi békibiina kya NUP babiri basingisiddwa omusango gwókusangibwa nga baambadde obukoofiira obumyufu obwefaananyiriza obwámagye, kooti ebasindise ku alimanda okutuuka nga 15 August lwebanaasalirwa ekibonerezo.
Richard Tiriganya omutuuze ku kyalo Mukingo mu Nakawa Division mu Kampala ne Alex Kadyama amanyiddwa nga Abdu Nasur omutuuze ku kyalo Kivulu Makerere mu Kampala, bebasingisiddwa omusango.
Kooti egamba nti nga 18th November, 2020 Kadyama yasangibwa mu paaka empya mu Kampala ngáyambadde akakoofiira akamyufu akalinga akábajaasi.
Tiriganya naye yakwatibwa nga 18th November , 2020 ku kyalo Mukingo, nti naye yali ayambadde akakofiira akefaananyiriza akámagye. Baatwalibwa mu kooti nga 2nd February 2021, era okuva olwo abadde awerennemba némisango.
Ababiri bano ebbanga lyonna omusango babadde bagwegaana, wabula bwebaleeteddwa mu kooti yámagye leero, nebagukkiriza.
Ssentebe wa kooti yámagye Brigadier General Robert Freeman Mugabe alagidde bakomezebwewo mu kooti nga 15 August,2022 bawebwe ekibonerezo, oluvannyuma lwómwaka mulamba némyezi munaana gyebakamala mu nkomyo.
Ababiri bano baakwatibwa mu November wa 2020, mu kwekalakaasa okwaliwo nga president wa NUP Robert Kyagulanyi Ssentamu akwatiddwa mu district yé Luuka, abasirikale nebamugaana okunoonya akalulu kóbwa president mu kitundu ekyo.
Ekyaddirira kwali kwekalakaasa mu kibuga kyéggwanga ekikulu Kampala némiriraano, omwafiira abantu abasoba mu 50, olwábasirikale ba police námagye okuwandagaza amasasi mu bantu okugumbulula okwekalakaasa.
Abantu bangi baasigala nébisago ebyámaanyi, nábalala nebakwatibwa nebasibibwa mu buduukulu obwenjawulo.
Bisakiddwa: Betty Zziwa
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn nya_Latn